Mogoeng sê jammer oor pro-Israel-uitlatingsVoormalige hoofregter Mogoeng Mogoeng. (Foto: Jacques Naude/African News Agency/ANA) Voormalige hoofregter Mogoeng Mogoeng het nou om verskoning gevra vir die pro-Israel-uitlatings wat hy in 2020 gemaak het. “Ek word nou deur die wet gedwing… om onvoorwaardelik om verskoning te vra,” het Mogoeng Donderdag in ’n verklaring gesê. Dié verskoning volg byna ’n jaar nadat die Regterlike Dienskommissie (RDK) se gedragskomitee bevind het dat Mogoeng in 2020 by ŉ politieke omstredenheid of aktiwiteit betrokke geraak het toe hy tydens ŉ paneelgesprek kritiek gelewer het op die ANC-regering se eensydige benadering tot die stryd tussen Israel en die Palestyne. Die voormalige hoofregter, ’n toegewyde Christen, het kort daarna appèl aangeteken teen dié uitspraak wat hom dwing om verskoning te vra en sy pro-Israel-uitlatings terug te trek. Die appèlaansoek het egter misluk. Mogoeng het in Junie 2020 tydens ’n webinaar van die Israeliese koerant Jerusalem Post pro-Israeliese uitsprake gemaak en ook gesê die Bybel se gesag is hoër as dié van die Suid-Afrikaanse Grondwet. Die RDK het kort daarna met ŉ ondersoek begin nadat verskeie organisasies, waaronder die drukgroep Africa4Palestine, ŉ klag teen Mogoeng ingedien het. Die Suid-Afrikaanse regering ondersteun die Palestynse saak en het in 2019 sy ambassade in Tel Aviv tot ’n skakelkantoor afgradeer. Mogoeng het vir tien jaar die land as hoofregter gedien voordat hy in Oktober die tuig neergelê het. Onderhoude vir die nuwe hoofregter word vandeesweek gevoer.